Document ID: 32007D0179

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Μαρτίου 2007
με την οποία εγκρίνονται οι φινλανδικές ενισχύσεις στους τομείς των σπόρων για σπορά και των σπόρων για σπορά σιτηρών για το έτος 2006
[κοινοποιηθείσα υπό τον αριθμό Ε(2007) 1280]
(Τα κείμενα στη φινλανδική και τη σουηδική γλώσσα είναι τα μόνα αυθεντικά)
(2007/179/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1947/2005 του Συμβουλίου, της 23ης Νοεμβρίου 2005, για την κοινή οργάνωση αγοράς στον τομέα των σπόρων προς σπορά και για την κατάργηση των κανονισμών (ΕΟΚ) αριθ. 2358/71 και (ΕΟΚ) αριθ. 1674/72 (1), και ιδίως το πρώτο εδάφιο του άρθρου 8 παράγραφος 2,
τον κανονισμό (ΕΟΚ) αριθ. 2358/71 του Συμβουλίου, της 26ης Οκτωβρίου 1971, περί κοινής οργανώσεως αγοράς στον τομέα των σπόρων προς σπορά (2), και ιδίως το άρθρο 8,
Εκτιμώντας τα ακόλουθα:
(1)
Με επιστολή της 18ης Δεκεμβρίου 2006, η κυβέρνηση της Φινλανδίας ζήτησε να της επιτραπεί να χορηγήσει ενισχύσεις σε γεωργούς για ορισμένες ποικιλίες σπόρων για σπορά και σπόρων για σπορά σιτηρών που παράγονται αποκλειστικά στη Φινλανδία λόγω των ιδιαίτερων κλιματικών της συνθηκών, για το διάστημα από την 1η Ιανουαρίου 2006 έως 31 Δεκεμβρίου 2006.
(2)
Η Φινλανδία ζήτησε να της επιτραπεί να χορηγήσει στρεμματική ενίσχυση για ορισμένες εκτάσεις καλλιεργούμενες με ποικιλίες αγρωστωδών (Gramineae) και ψυχανθών (Leguminosae) με σκοπό την παραγωγή των ειδών σπόρων προς σπορά που προβλέπονται στο παράρτημα XI του κανονισμού (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς (3), εξαιρουμένων των εκτάσεων που καλλιεργούνται με φλέον το λειμώνιο [Phleum pratense L. (Timothy)] και ορισμένων εκτάσεων που καλλιεργούνται για την παραγωγή σπόρων για σπορά σιτηρών.
(3)
Οι προβλεπόμενες ενισχύσεις πληρούν τις προϋποθέσεις που προβλέπονται στο άρθρο 8 του κανονισμού (ΕΚ) αριθ. 1947/2005. Αφορούν την παραγωγή στη Φινλανδία ποικιλιών σπόρων για σπορά και σπόρων για σπορά σιτηρών οι οποίες είναι προσαρμοσμένες στις κλιματικές συνθήκες της χώρας αυτής και δεν παράγονται σε άλλα κράτη μέλη. Η έγκριση της Επιτροπής θα πρέπει να περιορίζεται στις ποικιλίες που περιλαμβάνονται στον κατάλογο των φινλανδικών ποικιλιών οι οποίες καλλιεργούνται μόνο στη Φινλανδία.
(4)
Θα πρέπει να προβλεφθεί η υποχρεωτική ενημέρωση της Επιτροπής εκ μέρους της Φινλανδίας σχετικά με τα μέτρα που λαμβάνει προκειμένου να συμμορφωθεί με τα όρια που προβλέπει η παρούσα απόφαση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στη Φινλανδία να χορηγήσει ενισχύσεις, για το διάστημα από την 1η Ιανουαρίου 2006 έως 31 Δεκεμβρίου 2006, σε καλλιεργητές εγκατεστημένους στο έδαφός της που παράγουν πιστοποιημένους σπόρους προς σπορά και πιστοποιημένους σπόρους προς σπορά σιτηρών των ποικιλιών που προβλέπονται στο παράρτημα, εντός των ορίων των ποσών που προβλέπονται στο ίδιο παράρτημα.
Η έγκριση αφορά αποκλειστικά τις ποικιλίες που είναι καταχωρισμένες στον εθνικό κατάλογο της Φινλανδίας και οι οποίες παράγονται μόνο στη Φινλανδία.
Άρθρο 2
Η Φινλανδία διασφαλίζει, με ενδεδειγμένο σύστημα ελέγχου, ότι χορηγείται ενίσχυση μόνο για τις ποικιλίες που αναφέρονται στο παράρτημα.
Άρθρο 3
Η Φινλανδία κοινοποιεί στην Επιτροπή κατάλογο των σχετικών πιστοποιημένων ποικιλιών και κάθε τροποποίηση του καταλόγου αυτού, καθώς και τις εκτάσεις και τις ποσότητες σπόρων για σπορά και σπόρων για σπορά σιτηρών τις οποίες αφορούν οι χορηγούμενες ενισχύσεις.
Άρθρο 4
Η παρούσα απόφαση εφαρμόζεται από την 1η Ιανουαρίου 2006.
Άρθρο 5
Η παρούσα απόφαση απευθύνεται στη Δημοκρατία της Φινλανδίας.
Βρυξέλλες, 22 Μαρτίου 2007.

Labels: 18
17
19
6